b'\n_START_ARTICLE_\nConan barbarin (1982.)\n_START_SECTION_\nRadnja\n_START_PARAGRAPH_\nBron\xc4\x8dano doba. Dje\xc4\x8dak Conan biva svjedokom ubojstva svojih roditelja jedne zime od tajnovitog Thulsa Dooma koji je sa svojom vojskom napao njegovo selo kako bi na\xc5\xa1ao \xc4\x8delik. Conan biva prodan u roblje i poslan da vrti kolo jednog ogromnog kota\xc4\x8da. Godine prolaze i dok su svi ostali robovi umrli, Conan je ostao jedini \xc5\xbeiv i odrastao u sna\xc5\xbenog \xc4\x8dovjeka. Tada biva kupljen i zaposlen kao gladijator, ali mu vlasnik pokloni slobodu. Po prvi put on se mora osloniti na svoje instinkte kako bi opstao te upozna i sprijatelji se sa nomadom Subotaijom i plavokosom Valerijom. U jednom gradu nai\xc4\x91e na hram u kojemu se \xc5\xa1tuje kult zmija, a na \xc4\x8dijem je \xc4\x8delu upravo \xe2\x80\x93 Thulsa Doom. Trio oplja\xc4\x8dka hram i biva odveden u dvor kralja Osrica koji im da hrpu zlatnika i dragulja samo da mu na\xc4\x91u k\xc4\x87erku koja se okrenula kultu zmija. Na njihovo \xc4\x8du\xc4\x91enje Osric im odgovori; \xe2\x80\x9eDo\xc4\x91e vrijeme, lopove, kada dragulji prestanu sjati, kada zlato izgubi svoju dra\xc5\xbe i kada dvorska soba postane zatvor, a sve \xc5\xa1to je ostalo je o\xc4\x8deva ljubav za svoje dijete\xe2\x80\x9c. Na njihovom putu Conan se zaljubi u Valeriju, no ona pogiba. Ipak, kona\xc4\x8dno na\xc4\x91e hram u kojem Thulsa Doom vodi svoj kult. Kada ga je kona\xc4\x8dno sreo, Doom mu je odgovorio; \xe2\x80\x9eMoje dijete, do\xc5\xa1ao si k meni moj sine. Jer tko je tvoj otac ako to nisam ja? Ja sam izvor iz kojeg ti te\xc4\x8de\xc5\xa1. Kada ja nestanem, ti nikada nisi ni bio. \xc5\xa0to bi tvoj svijet bio bez mene?\xe2\x80\x9c Od toga se Conan zamislio, ali je ipak uzeo ma\xc4\x8d i ubio Dooma. Kada su to vidjeli njegovi sljedbenici, svi su se razi\xc5\xa1li, osim jedne djevojke \xe2\x80\x93 Osriceve k\xc4\x87eri.\n_START_SECTION_\nKritike\n_START_PARAGRAPH_\nKritike oko "Conana" su bile podvojene; za neke je film bio pravi pustolovni ep po uzoru na klasik "Nibelunzi (1924)" te su ga neki \xc4\x8dak i proglasili najboljim filmom 1980-ih, dok su ga drugi odbacili kao jednostavan \xc5\xa1und. Tako je nezadovoljni Vincent Canby pokudio film: "Conan je ekstremno duga, \xc4\x8desto nekoherentana, povr\xc5\xa1no postavljena fantazija smije\xc5\xa1tena u prethistorijsku pro\xc5\xa1lost", kao i Ken Hanke koji je napisao: "Film je previ\xc5\xa1e dosadan da bi bio barem i nenamjerno smije\xc5\xa1an". S druge strane, Dragan Antulov je hvalio film: "Neproporcionalnost izme\xc4\x91u popularnih i kriti\xc4\x8dki priznatih filmova nije ne\xc5\xa1to \xc5\xa1to bi trebalo iznenaditi bilo kakvog gledatelja. No s druge strane, stvari katkada postaju pomalo osobne. U mojem slu\xc4\x8daju, bio sam iznena\xc4\x91en sa niskom reputacijom jednog filma kojega ja smatram jednim od mojih najdra\xc5\xbeih remek-djela sedme umjetnosti. "Conan" Johna Miliusa je, po mojem skromnom mi\xc5\xa1ljenju, jedan od 10 najboljih filmova ikada snimljenih. Ipak, kada ga spomenem prosje\xc4\x8dnim kriti\xc4\x8darima, oni poka\xc5\xbeu ili ignorantnost ili nezanimanje... Kako je vrijeme prolazilo, moj ukus za filmove se razvio dovoljno da mogu razlikovati komercijalni \xc5\xa1und od prave umjetnosti, ali moja naklonost za "Conana" je ostala ista. Kona\xc4\x8dno, po\xc4\x8deo sam razvijati svoju vlastitu teoriju o Miliusovom remek-djelu koja se mo\xc5\xbee jednostavno sa\xc5\xbeeti sa - pojavio se u krivo vrijeme... Film je epska pri\xc4\x8da gdje su pri\xc4\x8da i likovi va\xc5\xbeniji od vizualnog stila ili nekih drugih atrakcija".'